ཕོ་རྩལ་སྣ་དགུ།

སྐྱེས་པ་ལ་འོས་པའི་ལུས་ངག་ཡིད་གསུམ་གྱི་རྩལ་སྣ་དགུ་ནི།  མཐེབ་ཀྱིས་ཤ་ནོན་པ།  རྐྱལ་གྱིས་ཆུ་ཆོད་པ།   ཡང་རྩལ་བྱ་འདྲ་བ་སྟེ་ལུས་ཀྱི་རྩལ་གསུམ་དང་།  ལོ་རྒྱུས་ཀྱིས་དགེ་ཐོན་པ།    གཏམ་གྱིས་བཞད་གད་ཐོན་པ།   ཤགས་ཀྱིས་ཕ་རོལ་ནོན་པ་སྟེ་ངག་གི་རྩལ་གསུམ་དང་།  མཛངས་ལ་བློ་འགྱུ་བ།   དཔའ་ལ་བསྲན་ཚུགས་པ།   ཁ་གསལ་ལ་གཏིང་མི་དཔོག་པ་སྟེ་ཡིད་ཀྱི་རྩལ་གསུམ་རྣམས་སོ།  

མཐེབ་ཀྱིས་ཤ་ནོན་པ་ཟེར་བ་ནི།  ལུས་ཀྱི་ཤེད་རྩལ་ལ་བརྟེན་ནས་སྟོབས་ཆེན་ས་ལ་བསྒྱེལ་ནུས་པའམ་མདའ་ཡི་མཐེབ་རྩལ་སྐྱེན་པོ་ཡོད་པ་དང་། 

རྐྱལ་གྱིས་ཆུ་ཆེན་ཆོད་པ་ནི།   ཕོ་རྩལ་སྣ་དགུའི་གྲས་ཆུ་རྐྱལ་གྱི་རྩལ་ཏེ།  ཆུ་རྐྱལ་གྱི་སྒྱུ་རྩལ་རིགས་མི་འདྲ་བ་སྣ་ཚོགས་ལ་བརྟེན་ནས་དྲག་ཏུ་རྒྱུགས་པའི་ཆུ་ཆེན་བདེ་བླག་ཏུ་གཅོད་ནུས་པ།   ཐག་རིང་ལེ་དབར་མང་པོར་གོམ་འགྲོས་ལ་བརྟེན་ནས་རྒྱུགས་པ་དང་།   རྩིག་པ་དང་ལྕགས་རི་སོགས་མཐོན་པོར་མཆོངས་པ།  གཅོང་རོང་གཡང་གཟར་ཆེ་བར་ཐག་ཤུར་ལ་བརྟེན་ནས་བགྲོད་པ།  རྟ་རྒྱུགས་ཞོར་དུ་མདའ་གྲི་མདུང་སོགས་འཕེན་པ་དང་གྲུ་གུ་རྩེ་བ་སོགས་ལུས་རྩལ་རིགས་སྣ་ཚོགས་བྱང་ཆུབ་པ།  
ལོ་རྒྱུས་ཀྱིས་དགེ་ཐོན་པ་ཟེར་བ་ནི།  སྔོན་རབས་ཀྱི་ལོ་རྒྱུས་ངོ་མཚར་བ་རྣམས་བཤད་པ་ལ་བརྟེན་ནས་ཉན་པ་པོ་རྣམས་སྤྲོ་བ་སྐྱེ་བ་དང་སྐུལ་མ་ཐེབས་ཏེ་བློ་སྒོ་ཆེན་པོ་ཕྱེ་ཐུབ་པ།    

གཏམ་གྱིས་བཞད་གད་ཐོན་པའམ་ལྷོངས་བ་ནི།   རབ་བཏགས་དང་དངོས་ཡོད་སྣ་ཚོགས་ལ་བརྟེན་ནས་ཉམས་མཚར་བ་དང་རྒོད་བྲོ་བའི་གཏམ་གླེང་བཤད་པ་ན་ཉན་པ་པོ་རྣམས་དབང་མེད་དུ་བཞད་གད་རྒྱུན་མི་ཆད་པར་འཆོར་བར་བྱེད་ནུས་པ་ཟློས་གར་གྱི་སྐབས་མེད་དུ་མི་རུང་བའི་ཡན་ལག་གྲས་ཤིག་ཡིན། （དེང་སང་བཞད་གད་ཀྱི་ཉམས་ལྡན་པ། ) 

ཤགས་ཀྱིས་ཕ་རོལ་ནོན་པ་ནི ། གཞན་ཕ་རོལ་པོ་དང་ཁ་ཤགས་རྩོད་གླེང་ཁྲིམས་རྩོད་བྱེད་པའམ་གླུ་ཤགས་འགྱེད་པ་སོགས་ལ་བརྟེན་ནས་གཞན་དག་སྨྲ་བ་མེད་པར་བྱེད་ཐུབ་པ།  

མཛངས་ལ་བློ་འགྱུ་བ་ཟེར་བ་ནི།  རང་དང་གཞན་གྱི་བྱ་བ་བསྒྲུབ་པའི་ཐབས་ལ་མཁས་ཤིང་འཕྲལ་ཕུགས་ཀྱི་འགྱུར་ལྡོག་སྣ་ཚོགས་དུས་ཐོག་ཏུ་མཐོང་ཐུབ་པ། 

དཔའ་ལ་བསྲན་ཚུགས་པ་ནི།   གཞན་གྱིས་བསྒྲུབ་མི་ནུས་པའི་བྱ་བ་རླབས་ཆེན་བསྒྲུབ་པར་བློ་སྟོབས་ཆེ་ཞིང་དཀའ་སྤྱད་སྡུག་བསྔལ་ཅི་ཡང་བཟོད་ཐུབ་པ། 

ཁ་གསལ་ལ་གཏིང་མི་དཔོག་པ་སྟེ།  གཏམ་གླེང་སོགས་བྱེད་པའི་ཚེ་ཁ་གསལ་གཏིང་གསལ་ཡིན་པ་ལྟ་བུ་ལ་སེམས་ཀྱི་གཏིང་ལ་གང་དྲན་སུས་ཀྱང་གདེངས་ཚོད་ལོན་མི་ཐུབ་པའི་མཁས་པ།  

ཕོ་རྩེད་སྣ་དགུ་ནི།   གཏམ་ཡིག་རྩིས་གསུམ།  མདའ་རྡོ་མཆོངས་གསུམ།   བང་རྐྱལ་སྦེ་གསུམ་རྣམས་སོ།   
དཔའ་མཛངས་དེས་གསུམ་ཞེས་པ།  བློ་ཁོག་ཅན།   དྲང་བ།   གཤིས་རྒྱུད་འཇམ་པ་གསུམ་ཡིན།